
Értékinnováció a hazai egészségügyi piacon

Kulcsszavak: Magyar egészségügyi piac; értékinnováció; kék óceán stratégia; integrált kutatási módszertan; multidimenzionális skálázás
Kutatásunk témája a hazai egészségügyi piac, hiszen az iparág jelentős átrendeződésen megy keresztül napjainkban: eltolódnak a fogyasztói preferenciák, egyre jelentősebb szerepet töltenek be a magánellátások, előre tör az egészségturizmus. A dolgozatban arra a fő kérdésre kerestük a választ, hogy a hazai egészségügyi piacon a meglévő és látens fogyasztói igények feltárásán keresztül milyen értékinnováció végrehajtása lehetséges? Ehhez a következő alkérdések megválaszolását tűztük ki célul:
• Milyen fogyasztói szegmensek különíthetőek el a hazai egészségügy piacán?
• Milyen fogyasztói preferenciák és látens igények jelennek meg az egyes szegmenseknél?
• Milyen új értékinnovációval lehet ezekre választ adni a négy akció keretrendszerében?
• Ezeken felül még egy jelentős, módszertani kérdést is megvizsgáltunk: hogyan lehet a kvalitatív és kvantitatív kutatási módokat ötvözni az értékinnováció vizsgálata során?
A kutatás elméleti megalapozásához a legfőbb hátteret a kék óceán stratégia és értékinnováció keretrendszere adta. A kutatáshoz integrált módszertant alkalmaztunk, kvalitatív adatredukció révén. A kvalitatív információkat kvantitatív adatokká transzformáltuk, majd azokat multidimenziós skálázás segítségével a kialakított teljesítménydimenziók mentén elemeztük.
Dolgozatunk eredményeként:
• 5 új szolgáltatási struktúrát azonosítottunk („európai”, szolgáltatáscsomagok, „expressz”, személyes kapcsolat, rugalmas). Ezeket úgy hoztuk létre, hogy a fogyasztókkal készített mélyinterjúkat követően 27 releváns jellemzőt alakítottunk ki, majd a multidimenziós skálázás közben kialakított 5 dimenzió és a kutatás során vizsgált jellemzők páronkénti korrelációs együtthatóját vizsgálatuk.
• Feltártuk a fogyasztói csoportok által egyöntetűen elvárt elemeket: várakozási idők csökkentése, komplex/modern szolgáltatás, szakértő/elérhető/empatikus orvosi gárda, jó megközelíthetőség.
• Feltártuk a látens fogyasztói igényeket: prevenció, alternatív gyógymódok, tanácsadó tevékenység, távgondozás/utógondozás, mentális tanácsadás, nyelvtudás/tolmács- és turistaszolgáltatás.
• Feltártuk a lehetséges valós értékinnovációkat a négy akció keretrendszer segítségével, melyek az azonosított teljesítménydimenziók és fogyasztói igények összehangolásán alapulnak.
Dolgozatunk során tehát az értékinnováció logikáját követve meghatároztuk a fogyasztók látens igényeit, és specifikáltuk a fogyasztók számára megközelítőleg tökéletes szolgáltatási portfóliókat.



